Valeri Zalužnyi

Valeri Fedorovytš Zalužnyi () oli Ukrainan asevoimien komentaja. Zalužnyi nimitettiin Ukrainan asevoimien komentajaksi heinäkuussa 2021 ja kenraaliksi 4. maaliskuuta 2022. Hänet erotettiin tehtävästään asevoimien komentajana helmikuussa 2024. Zalužnyille myönnettiin 8. helmikuuta 2024 Ukrainan sankarin arvonimi.
Tausta ja yksityiselämä.
Valeri Zalužnyi syntyi 8. heinäkuuta 1973 Novohrad-Volynskyissä Žytomyrin alueella nykyisessä Ukrainassa.
Zalužnyilla on naimisissa ja hänellä on kaksi tytärtä.
Sotilasura.
Zalužnyi valmistui Odessan maavoimien instituutista vuonna 1997, minkä jälkeen hän toimi joukkueen, komppanian ja pataljoonan komentajana. Vuonna 2007 hän valmistui edelleen Ukrainan kansallisesta puolustusakatemiasta. Vuosien 2009 ja 2012 välillä Zalužnyi oli Ukrainan 13. armeijakunnan 51. motorisoidun prikaatin komentaja. Vuonna 2014 hän valmistui Ivan Tšernjahovskin kansallisesta puolustusyliopistosta. Samana vuonna hän aloitti tehtävät Itä-Ukrainan sodan rintamalla.
Vuosina 2016–2017 Zalužnyi toimi Ukrainan maavoimien eteläisen operatiivisen johdon varajohtajana ja vuosina 2017–2018 läntisen operatiivisen johdon esikuntapäällikkönä. Vuosina 2019–2021 hän oli pohjoisen operatiivisen johdon komentajana.
Ukrainan asevoimien komentajana.
27. heinäkuuta 2021 Zalužnyi nimitettiin Ukrainan asevoimien komentajaksi. Venäjän aloitettua suuren joukkojen keskityksen maan rajoille Zalužnyi kuvaili haastattelussa tammikuussa 2022 ukrainalaisten olevan valmiita puolustamaan maataan tarvittaessa ”viimeiseen pisaraan”. 24. helmikuuta 2022 Zalužnyi kertoi tiedotteessa Venäjän aloittaneen aamuyöstä hyökkäyksen Ukrainaan. 4. maaliskuuta 2022 Zalužnyi ylennettiin kenraaliluutnantista kenraaliksi.
Zalužnyi antoi 1. marraskuuta 2023 julkaistun haastattelun Economist-lehdelle, jossa hän tunnusti Ukrainan kesän 2023 vastahyökkäyksen jääneen pattitilanteeseen. Myöskään Ukraina ei onnistunut kuluttamaan Venäjän joukkoja. Ukrainan presidentti Volodymyr Zelenskyi kielsi sodan epäonnistumisen muutama päivä myöhemmin.
Zalužnyin apulainen Hennadi Tšatjakov kuoli 6. marraskuuta 2023 syntymäpäivänään räjähdyksessä. Sisäministeri Ihor Klymenkon selityksen mukaan Tšatjakov oli saanut lahjaksi kranaatin, jolla hänen poikansa alkoi leikkiä. Tapahtuneelle annettiin muitakin selityksiä, kuten salamurha.
Zelenskyi erotti Zalužnyin asevoimien komennosta 8. helmikuuta 2024. Erottamista olivat edeltäneet huhut presidentin ja Zalužnyin huonoista väleistä. Zalužnyi olisi halunnut vetää Ukrainan joukot ajoissa pois Avdijivkan kaupungista, jotta miehistötappioilta vältyttäisiin, mutta Zelenskyi halusi pitää viimeiseen saakka kiinni Avdiivkasta, mikä johti satojen ukrainalaisten sotilaiden kuolemaan, kun Zalužnyin seuraaja Oleksandr Syrskyi toteutti Zelenskyin toiveen.
Maaliskuussa 2024 uutisoitiin Zalužnyin nimittämisestä Ukrainan suurlähettilääksi Yhdistyneeseen kuningaskuntaan.
Kunnianosoituksia.
Lähde:
Zalužnyi on saanut Venäjän hyökkäyksen jälkeen lisänimen Rautakenraali (). "Time" nimesi hänet 100 vaikutusvaltaisimman henkilön joukkoon vuonna 2022.
Zalužnyin kunniaksi on nimetty katuja useissa ukrainalaisissa kaupungeissa: Pokrovassa, Satara Synjavassa, Konotopissa ja Malynissa. Helmikuussa 2023 Vatutinen kylä Harkovan alueella ilmoitti vaihtavansa kylän nimen muotoon Zalužne.